22
Ibrahim iqeddem mmis Isḥaq d taɣarṣt i Arebbi
1 Awarni man aya temsar, aqa ijarreb AREBBI Ibrahim, inna as: “Ibrahim!” Uca inna as: “Xzar, necc aqa ayi da!” 2 Inna as Netta: “Ksi ayenni n mmic, wenni texsed, Isḥaq, uca ruḥ ɣar temmurt n Muriya uca tqeddmed t din d taɣraṣt x yijj n wedrar jar idurar i d ac ɣa iniɣ.” ◘ 3 Ikkar Ibrahim zic, iḥezzem i weɣyuř nnes uca iksi akides tnayen n imsexxaren nnes d mmis Isḥaq. Iqess akeccuḍ i tewhibt n tɣarṣt, ikkar, iruḥ deg webrid ɣar wemcan i d as inna AREBBI. 4 Deg wass wiss třata issgeɛɛed Ibrahim tamuɣři nnes uca iẓra amcan zi řaggʷaj. 5 Inna Ibrahim i imsexxaren nnes: “Rajam da ak-d weɣyuř, necc d uḥenjir ad nraḥ diha, ad nesjed. Awarni as ad ɣarwem dd-neɛqeb.” 6 Iksi Ibrahim akeccuḍ i wecmaḍ n tɣarṣt, issars i-t x mmis Isḥaq u netta s yixef nnes iksi s ufus nnes timessi d txedmect, uca ammu i ruḥen nitni s tnayen idsen. 7 Xenni issiweř Isḥaq ak-d Ibrahim babas, inna: “Baba inu!” Inna netta: “Xzar, necc aqa ayi da, mmi!” Uca inna netta: “Xzar, aqa da timessi d ukeccuḍ, maca mani iǧa izmar i tɣarṣt?” ◘ 8 Inna Ibrahim: “AREBBI Simant nnes ad issarzeq s yezmar i tɣarṣt, a mmi!” Uca ammu i ruḥen s tnayen idsen 9 uca iwḍen ɣar wemcan nni i d as inna AREBBI. Din i ibna Ibrahim ijj n uɛalṭar uca iɛdeř akeccuḍ, icarf mmis Isḥaq uca issars i-t x uɛalṭar x ikecwaḍ. ◘ 10 Xas uca isswiẓẓeḍ Ibrahim afus nnes uca iksi-dd taxedmect, ḥima ad iɣarṣ i mmis. 11 Maca lmalak n SIDI iřaɣa as-dd zeg ujenna, inna as: “Ibrahim, Ibrahim!” Netta inna: “Necc aqa ayi da!” 12 Xenni inna as: “War swiẓẓiḍ afus nnec ɣar uḥenjir. war d ttegg ca, minzi řexxu aqa ssneɣ belli tᵉtteggʷeded AREBBI u war xafi tessɛizzed ayenni n mmic.” 13 Issgeɛɛed Ibrahim tiṭṭawin nnes, u xzar, aqa awarni as tuɣa ijj n icarri iqqen ɣar cbarq zeg waccawen nnes. Yuyur Ibrahim dinni, iṭṭef icarri uca igga-i-t d taɣarṣt deg wemcan n mmis. ◼ 14 Iřaɣa Ibrahim isem n wemcan nni: “SIDI ad issarzeq!” S uyenni iqqar bnadem ař ass-a: “Deg wedrar n SIDI ad yiři yarzeq!” ◼ 15 Iřaɣa-dd lmalak n SIDI wiss martayen zeg ujenna x Ibrahim, 16 inna: “Minzi teggid man aya uca war xafi tᵉṭṭifed ayenni n mmic, ad jjaǧeɣ x Simant inu, iqqar SIDI, ◘ 17 aqa ad cek barkeɣ aṭṭas uca ad kettareɣ zzariɛet nnec aṭṭas am yitran n ujenna u am yijdi x tma n řebḥar. Zzariɛet nnec ad tᵉṭṭef tawwart n řɛedyan nnes d řwart ◘ 18 u di zzariɛet nnec ad ttwabarken marra řegnus n temmurt, minzi tesřid i tmijja inu.” ◘ 19 Xenni iɛqeb-dd Ibrahim ɣar imsexxaren nnes. Nitni kkaren uca ruḥen jmiɛ deg webrid ɣar Bi’r-Sebɛa, uca igga Ibrahim ad izdeɣ di Bi’r-Sebɛa.
20 Awarni man aya imsar aqa xebbaren Ibrahim, nnan as: “Xzar, ɛawed Milka turuw-dd iḥenjiren i Naḥur umac: 21 Ɛuṣ, amenzu nnes, d Buz umas, d Qamuwil wenni d babas n Aram, 22 d Kasad d Ḥazu d Fildac d Yidlaf d Bituwil.” 23 Bituwil ijja-dd Rifqa. Tmenya aya i dd-turuw Milka i Naḥur, umas n Ibrahim. 24 U tayya nnes, tenni umi qqaren Riɛuma, turuw as-dd ɛawed Ṭabaḥ d Jaḥam d Taḥac d Maɛka. ◼
◘ 22:2 Ɛbr. 11:17. ◘ 22:7 Yḥ. 1:29, 36 ◘ 22:9 Yaɛ. 2:21. ◼ 22:13 accawen - niɣ ‘iqiccawen’. ◼ 22:14 ad issarzeq ... ad ittwassarzeq - s Tɛibranit ‘ad iẓar ... ad ittwaẓar’. afessar - wa d adrar ‘Muri-Yah’, amcan nni i ɣa isscen Arebbi (Aɛwd. 12:11) d amcan n Zzawect Iqeddsen nni tuɣa din deg wussan awarni man aya. Ad taɣ tuɣa amcan-a uřa d amcan mani tuɣa izeddeɣ Malkiṣadiq, ajeǧid n Salim, ixs ad yini tasɣart n wedrar nni iǧan ɣar ccamal, tenni idewřen d adrar n Zzawect Iqeddsen. Tasɣart n ljanub n wedrar tuɣa d tandint n Dawud. Dawud iṭṭef lburj n ayt n Yabus nni iǧan x wedrar-a (1 Ij. 8:1, 1 Im. 11:5, 2 Ṣm. 5:6, 7, 9). Awarni as isɣa Dawud tasɣart n ccamal n wedrar 'Muri-Yah' zi Arawna, wenni ɣar iǧa ijj n wendrar x wedrar-a mani tuɣa dd-issehwa Lmalak n SIDI afus nnes ařami tbedd jjriḥect nni issiweḍ Lmalak n SIDI x Israil nni dd yusin zi ssibbet n řeḥsab n řgens nni igga Dawud s yixef nnes, břa ma ittar SIDI (xzar 2 Ṣm. 24). Xmi i ɣa nɣar 2 Ṣm. 5:7, 1 Ij. 8:1 u Izhd. 2:6 nᵉttaf aqa nzemmar ad neḥseb adrar-a 'Muri-Yah' d adrar 'Siḥyun', adrar iqeddsen, mani ssarsen Ttabut deg wussan n Dawud (2 Ṣm. 6:17). Idweř Siḥyun d isem aneggar n marra adrar, uřa d isem i tendint n Urcalim marra. Xzar ɛawed afessar ɣar 2 Ij. 19:31. ◘ 22:16 Lk. 1:73; Ɛbr. 6:13. ◘ 22:17 Amz. 24:60. ◘ 22:18 Amz. 12:3; 18:18; 26:4; Řex. 3:25; Gal. 3:8. ◼ 22:24 tayya nnes - ixs ad yini ‘tayya n Naḥur’.