27
Asafar n Bulus ɣar Ruma
1 Xas uca ikkes Fastus awař, aqa ittxeṣṣa ad ittwassekk ɣar Iṭalya. Netta isellem Bulus d ca n imeḥbas nneɣni i yijj n řqebṭan x mya qqaren as Yuliyus, tuɣa-t zi řkumpaniyyet n qayṣar. 2 Řami nenwa ad nbeḥḥar, nenya deg ijj n uɣarrabu zi Adramantus, tuɣa ad ikk x jjwayeh i iǧan x tma n Asiya, uca nruḥ. Inya akidneɣ deg uɣarrabu Aristarxus, ijj n weryaz zi Tissalunika di Makiduniya. 3 Tiwecca nnes niweḍ ɣar Ṣaydun. Řqebṭan x mya tuɣa iǧa mliḥ ak-d Bulus, isamḥ as ad iraḥ ɣar imeddukkař nnes ḥima ad xas sexxaren. ◘ 4 Ssenni neffeɣ, nbeḥḥar s ijj n ddura, neɛdu x Qubrus, minzi asemmiḍ tuɣa iccat dayneɣ deg uɣembub. 5 Neẓwa řebḥar n Kilikiya d Pamfiliya, uca niweḍ ɣar Mira, ict n tendint di Likiya. 6 Řqebṭan x mya yufa din ijj n uɣarrabu zi Iskandariyya, ittraḥ ɣar Iṭalya, issenya aneɣ dayes. 7 Maɣar aɣarrabu war iruḥ ɣar zzat aṭṭas n wussan, niweḍ s uɣiř zzat i tegzirt n Knidus, u minzi war d aneɣ yejji usemmiḍ ad nraḥ ɣar zzat, nbeḥḥar deg udduri n Krita zzat i Salmuni. 8 Řami tuɣa war nzemmar ɛřayen ad nendeh ɣar zzat, niweḍ, řami newta ict n ddura temɣar, ɣar ijj n wemcan umi qqaren ‘Řmuyyat Iṣebḥanen’, wenni iǧan ṭṭarf i tendint qqaren as Lasiyya.
9 Neqqim aṭṭas n řweqt dinni ař dd-iɛdu ass n uẓummi n Wudayen. Umi idweř usafar di řebḥar yewɛar, iɛřem asen Bulus, 10 inna: “A iryazen, ttwařiɣ asafar ad yawi druct d txessart aṭṭas, war teǧi i sseřɛet d uɣarrabu nneɣ waha, maca uřa i tudart nneɣ.” 11 Maca řqebṭan x mya tuɣa isřa ktar ɣar umendah d řqebṭan n uɣarrabu x min tuɣa ittesřa ɣar wawařen n Bulus. 12 Umi tuɣa amcan n řmuyyi war iḥři ḥima ad sseɛdun řmecta din, ibedd array n wezyen ameqqran nsen ad ffɣen ssenni, balak ad awḍen ɣar Finiks, ijj n řmuyyi di Krita, iwařan ljanub, ḥima ad din sseɛdun řmecta. *
Taḥaryaḍt
13 Umi isaha usemmiḍ n ljanub, tuɣa nitni ssittimen ad awḍen am mammec tt xsen, uca nebda ttcuqan x ṭṭarf n tma n Krita. 14 Maca cwayt awarni man aya, tekkar ict n tḥaryaḍt, qqaren as ttifun ‘Uruklidun’. ◼ 15 Ittwaksi zzayes uɣarrabu s jjehd, war izemmar i usemmiḍ. Xenni nestewṭeɛ uca nettwandeh. 16 Am nekka deg udduri n ict n tegzirt d tameẓyant umi qqaren ‘Qawda’, s uɣiř i nemneɛ ḍman n tɣarrabut n usellek i iǧan ɣar ḍeffar n uɣarrabu. 17 Nessgeɛɛed i-tt, u nessejhed aɣarrabu am t nebyes swadday s iḥezzamen. Maɣar tuɣa neggʷed aqa aɣarrabu ad immenḍar x ict n řgeɛɛdet n ijdi di řebḥar, nessehwa-dd řbacc uca nettwandeh s usemmiḍ u ammu i nřaḥ. 18 Uca umi taḥaryaḍt thaj xaneɣ aṭṭas, xenni tiwecca nnes nenḍar sseřɛet nneɣ di řebḥar. 19 Deg wass wiss třata nenḍar řeqcuɛ n uɣarrabu s ifassen nneɣ. 20 Řami taḥaryaḍt teqqim tᵉttsuḍ aṭṭas n wussan, war tbin tfuct řa d taziri uřa d itran, xenni ittwaqḍeɛ marra řayas ad neqqim neddar.
21 Řami war izemmar uřa d ijj ad iṣbar ɛad, ibedd Bulus di řwesṭ nsen, inna: “A iryazen, tuɣa ittxeṣṣa awem ad ɣari tesřem, xenni war neffiɣ ca zi Krita u war d aneɣ třeqqef druct-a d řeḥṣaret-a. 22 Řexxu ad kenniw cejjɛeɣ, minzi uřa d ijj zzaywem war ittweddari ca tudart nnes, mɣir aɣarrabu waha ad iɣebbař. 23 Minzi ibedd-dd ɣari ǧiřet-a lmalak n AREBBI wenni necc nnes u wenni umi ɛebbdeɣ. 24 Netta inna ayi: “War tteggʷed ca, a Bulus, minzi ittxeṣṣa ac ad tbedded qibač i qayṣar. Xzar marra inni akidek ittbeḥḥaren, aqa iwca ac ten AREBBI.” 25 S uya ggem taryast, a iryazen, minzi ttiqqeɣ di AREBBI, belli ad teffeɣ am mammec d ayi inna. 26 Maca ad nemmenḍar x ict n tegzirt.”
27 Awarni řami nettwaɛaren zi ssa ɣar diha u nessiḥeř ixef nneɣ di Řebḥar n Hadriyus, ittɣiř asen i ibeḥriyyen di řwesṭ n ǧiřet, aqa nqarreb-dd ɣar řbarr. 28 Nitni nḍaren ayřizim di raǧaɣ n řebḥar, ɛebbaren ɛicrin n tiddiwin. Umi ɛdun cwayt, ɛebbaren nitni xemmesṭac n tiddiwin. ◼ 29 Am neggʷed ad neřqef imucan n sseǧaḥ, nenḍar arebɛa n iyřizam zi ḍeffar n uɣarrabu, uca nettar ad dd-yaweḍ uziř.
30 Řami tuɣa ibeḥriyyen xsen ad arewřen zeg uɣarrabu, ssḍaren taɣarrabut n usellek ɣar řebḥar axmi xsen ad dayes nyin maḥend ad cedden aɣarrabu ɣar temmurt. 31 Umi iẓra Bulus man aya, inna i řqebṭan x mya u i iɛeskariyyen: “Mařa ina war qqimen deg uɣarrabu, war tzemmarem ad ttwassnejmem.” 32 Xenni qessen iɛeskariyyen iseɣwan n tɣarrabut n usellek uca jjin tt ad truḥ.
33 Ařami dd-iqarreb ad iṣbeḥ řḥař, iziyyar i-ten Bulus marra ḥima ad ccen, inna: “Arbeɛṭac n wussan aqa war teccim walu zi ssibbet n lxaṭar. 34 S uyenni cejjɛeɣ kenniw ad teccem, ḥima ad teqqimem teddarem, minzi war iweṭṭi uřa d ijj n uẓeṭṭu n ucuwwaf n uzeǧif n uřa d ijjen zzaywem.” ◘ 35 Awarni řami inna aya, iksi aɣrum, issemɣar AREBBI qibač i marra, yarẓa i-t, ibda ad icc. ◘ 36 Marra ttwacejjɛen u ksin macca. 37 Tuɣa aneɣ deg uɣarrabu di mitayen u-setta u-sebɛin n yeryazen. 38 Řami jjiwnen s macca, bdan ssefsasen aɣarrabu, am ksin řḥebb n yirden, nḍaren t di řebḥar.
39 Ařami iṣbeḥ řḥař, tuɣa ibeḥriyyen war ssinen man tammurt i teǧa, maca ẓrin ijj n umesruq n řebḥar ɣar tma n řbarr uca mcawaren, ma zemmaren ad din ɛarnen aɣarrabu. 40 Umi qeḍwen iyřizam n uɣarrabu, jjin ten di řebḥar, fesyen iceddan n řemqadef, ssgeɛɛden řbacc n zzat i usemmiḍ ittsuḍen, wejjhen ɣar tma n řbarr. 41 Maca aɣarrabu iwta ijj n uɛarric n yejdi mani iǧa řebḥar ɣar tnayen n iɣezdisen uca nnuɣen s uɣarrabu. Yarsa zzat n uɣarrabu x uɛarric n yejdi, war izemmar ad inhezz, maca ḍeffar n uɣarrabu iqeřɛ i-t jjehd n řemwaj. ◘
42 Tuɣa newwan iɛeskariyyen ad nɣen imeḥbas ḥima war immenḍar ḥed ixef nnes di řebḥar maḥend ad iɛumm, uca ad yarweř. 43 Maca řqebṭan x mya wenni tuɣa ixs ad issenjem Bulus, issbedd i-ten, yumur belli inni izemmaren ad mmenḍaren ixef nsen deg waman, maḥend ad ɛummen, ad ɛummen d amezwaru, maḥend ad awḍen ɣar řbarr. 44 Wi iqqimen, ijja i-ten ad ẓwan x tfeřwin u x izeynan n ikeccuḍen n uɣarrabu, uca ammu i iwḍen marra ɣar řbarr, ttwassnejmen.
◘ 27:3 Řex. 24:23; 28:16. ◼ 27:14 Ttifun Uruklidyun - aqa-t d ijj n usemmiḍ i dd-yusin zi ccamal. ◼ 27:28 tiddi - tiddiwin - řqedd n ijj n bnadem i isswiẓẓaden ifassen nnes sennej i uzeǧif nnes, aqa-t ɛřaḥař 1,8 mitru. ◘ 27:34 Mt. 10:30. ◘ 27:35 1 Ṣm. 9:13; Yḥ. 6:11; 1 Tim. 4:3. ◘ 27:41 2 Kur. 11:25.