12
1 I umeqqran n imeɣnajen. X ufiřu wiss tmenya. Azehhed n Dawud.
2 Senjem, a SIDI,
minzi ameddukkeř amtiqqi
war iqqim ɛad,
maɣar war din ɛad imtiqqan
jar tarwa n bnadem. ◘
3 Nitni ssawařen jar asen s ixarriqen,
s iyencicen ccuren
s wawařen imiziḍen,
aqa ssawařen s tnayen n iɣembab. ◼
4 Ejj SIDI ad iqḍeɛ
marra iyencicen ccuren
s wawařen imiziḍen,
uřa d iřes s wawařen n ukebbar,
5 inni iqqaren:
“S yiřes nneɣ
ad ɣarneɣ yiři uqarru imɣar,
iyencicen aqa aten nneɣ!
Man wen iǧan xaneɣ d sidi?”
6 “Di ssibbet n wareddeǧ n řmusakin,
uřa di ssibbet n iɣuyyan n imezřaḍ
ad kkareɣ řexxu Necc”, inna SIDI,
“Wenni x tuɣa idduqez netta,
Necc ad t awyeɣ di řaman.”
7 Tiwařin n SIDI aqa atent d tiwařin ṣfant,
ttwassizdgent am nnuqart
deg ijj n řkas i ufesyi deg ucař,
ttwaṣeffant sebɛa n twařawin. ◼ ◘
8 Cek, a SIDI, ad ten teḥḍid,
ad aneɣ tessared zi jjiř-a,
i řebda qaɛ.
9 Iɛeffanen gguren ttennḍen mani ma
xmi ɣa ikkar ddeǧ jar tarwa n bnadem.
◘ 12:2 Ica. 57:1 ◼ 12:3 s tnayen n iɣembab - s Tiɛbranit ‘s wuř d wuř’. ◼ 12:7 sebɛa n twařawin - ixs ad yini aṭṭas n twařawin, war izemmar bnadem ad tent iḥseb. ◘ 12:7 2 Ṣm. 22:31; Izhd. 18:31; 119:140; Awřn. 30:5