22
Aɛqab n tqebbař i iǧan ɣar ujemmaḍ n L’Urdun
1 Xenni iřaɣa-dd Yacuwa i Irubiniyyen d Ijadiyyen d wezyen n teqbič n Manassa, 2 inna asen: “Kenniw teḥḍam marra min xef i d awem yumur Musa, amsexxar n SIDI, u kenniw tesřam ɛawed i tmijja inu di marra min xef d awem umureɣ. ◘ 3 Kenniw war tesmiḥem ca deg aytmatwem deg waṭṭas n wussan ař ass-a u teḥḍam aḥeṭṭu n řumur n SIDI, AREBBI nwem. 4 Uca řexxu igga SIDI, AREBBI nwem, i aytmatwem arraḥet, am mammec tuɣa i d asen tt iwaɛd. Ɛeqbem xenni řexxu ɣar iqiḍan nwem di temmurt n řwart nwem nni d awem iwca Musa, amsexxar n SIDI, x ujemmaḍ n L’Urdun. ◘ 5 Maca ḥḍam mliḥ ad teggem řumur d Ccariɛa i d awem iwca Musa, amsexxar n SIDI, ḥima ad texsem SIDI, AREBBI nwem, ad tuyurem di marra ibriden nnes, ad teḥḍam marra řumurat nnes uca ad ɣares třeṣqem u ad as tsexxarem s marra wuř d marra řeɛmar nwem.” ◘
6 Ibarek i-ten Yacuwa, ijja i-ten ad uyuren uca nitni areggʷḥen ɣar iqiḍan nsen. 7 I wezyen n teqbič n Manassa tuɣa iwca Musa ict n tesɣart di Bacan, maca i yijj n wezyen nneɣni iwca as Yacuwa ict n tesɣart ɣar aytmatsen x uɣezdis-a n L’Urdun zi manis tɣeǧi tfuct. Umi ten issekk Yacuwa ɣar iqiḍan nsen, ibarek i-ten 8 uca issiweř akidsen, inna: “S wagřa d ameqqran ad tɛeqbem ɣar iqiḍan nwem, s waṭṭas n řebhayem u s nnuqart d wureɣ u s nnḥas d wuzzař u s waṭṭas n warruḍ. Bḍam takeccaḍt n řɛedyan nwem ak-d aytmatwem.” 9 Ɛeqben ayt n Rubin d ayt n Jad d wezyen n teqbič n Manassa, ffɣen zi ɣar ayt n Israil, iggʷejjen x Cilu nni iǧan di temmurt n Kenɛan, ḥima ad raḥen ɣar temmurt n Jilɛad, ɣar temmurt n řmuřk nsen nni iṭṭfen d agřa ɛlaḥsab řumur n SIDI s tsexxart n Musa.
Aɛaltar n tqebbař ɣar ujemmaḍ n L’Urdun
10 Umi iwḍen nitni ɣar tmuwwa n L’Urdun nni iǧan ɛad di temmurt n Kenɛan, bnan ayt n Rubin d ayt n Jad d wezyen n teqbič n Manassa dinni ijj n uɛalṭar ɣar L’Urdun, ijj n uɛalṭar imɣar aṭṭas. ◘ 11 Uca sřin ayt n Israil aqa qqaren: “Xzarem, ayt n Rubin d ayt n Jad d wezyen n teqbič n Manassa bnan ijj n uɛalṭar ɣar weymir n temmurt n Kenɛan x tmuwwa n L’Urdun, x uɣezdis n L’Urdun n ayt n Israil.” 12 Umi sřin ayt n Israil aya, tmun marra tmesmunt n ayt n Israil di Cilu ḥima ad ffɣen i umenɣi akidsen s ijj n řɛeskar. 13 Uca ssekken ayt n Israil Finaḥas, mmis n ukehhan Aliɛazar, ɣar ayt n Rubin u ɣar ayt n Jad u ɣar wezyen n teqbič n Manassa di Jilɛad, 14 u ssekken akides ɛecra n řḥukkam, ijj n řḥakem zi kuř taddart n babas, zi marra tiqebbař n Israil. Kuř ijj zzaysen tuɣa d azeǧif n taddart n řejdud nsen i řuřuf n Israil.
15 Usin-dd nitni ɣar ayt n Rubin u ɣar ayt n Jad u ɣar wezyen n teqbič n Manassa di temmurt n Jilɛad, nnan asen: 16 “Ammu i tessiweř marra tmesmunt n SIDI: Min ixs ad yini řeɣdar-a i zi teɣdarem AREBBI n Israil umi tḥeyydem ass-a zi ḍeffar n SIDI, umi tebnam i yixef nwem ijj n uɛalṭar maḥend ad tɣewwɣem x SIDI ass-a? 17 Ma war iǧi cfa aneɣ řmuɛṣiyyet n Faɣur, řmuɛṣiyyet i zi ɣar ass-a ɛad war nettwassizdeg u zzayes i tewḍa jjriḥect x tmesmunt n SIDI?◘ 18 Ma aqa kenniw ass-a tewcim s weɛrur i SIDI uca ad imsar xenni, umi ɣa tɣewwɣem ass-a x SIDI, ad iffugem Netta x marra tmesmunt n Israil? 19 Mařa zeɛma texmej temmurt i iǧan d agřa nwem, xenni ɛdum ɣar temmurt nni iǧan d agřa n SIDI u mani teǧa Tzeddiɣt n SIDI uca ksim i yixef nwem ijj n wegra di řwesṭ nneɣ, maca war tɣewwɣem ca x SIDI u war tɣewwɣem ca xaneɣ umi ɣa tebnam ijj n uɛalṭar i yixef nwem, mɣir aɛalṭar n SIDI, AREBBI nneɣ. 20 Ma tuɣa Ɛaxan, mmis n Zaraḥ, war iɣdar di tmesřact n min ittwaḥarrmen i uteḥḥi u xenni ma war dd-ittis uduqqez n weɣḍab x marra tamesmunt n Israil? Uca aryaz nni war immut weḥḥḍes waha di řmuɛṣiyyet nnes.’ ”
21 Xenni arrin-dd ayt n Rubin d ayt n Jad d wezyen n teqbič n Manassa uca ssiwřen ak-d izeǧifen x řuřuf n Israil: 22 “Arebbi x marra irebbiten, SIDI, Arebbi x marra irebbiten issen i-t u Israil ad t issen ɛawed! Mařa iffeɣ-dd aya zeg uɣewweɣ niɣ zi řeɣdar x SIDI, xenni war xaneɣ tceṭṭar ca ass-a, ◘ 23 mařa tuɣa ḥima ad nebna i neccin ijj n uɛalṭar maḥend ad newc s weɛrur i SIDI niɣ mařa tuɣa ḥima ad nqeddem ict n tɣarṣt n wecmaḍ niɣ ict n tewhibt n řɣiǧet niɣ i usewjed n tɣarṣa n řehna, ejj SIDI simant nnes ad t ibeqqec. 24 Uct xaneɣ, mařa war neggi aya zeg wemnus umi neqqar: ‘Iḥenjiren nwem zemmaren ad inin i iḥenjiren nneɣ tiwecca: Min jar awem-dd ak-d SIDI, AREBBI n Israil? 25 SIDI igga L’Urdun d aymir jar aneɣ d kenniw, ayt n Rubin d ayt n Jad! Kenniw war ɣarwem ca tasɣart di SIDI!’ Ammu zemmaren ad ssbedden iḥenjiren nwem iḥenjiren nneɣ x tiggʷudi n SIDI. 26 X uyenni nenna: Ejj aneɣ ad nebna aɛalṭar-a, war iǧi i tɣarṣt n wecmaḍ uřa i tɣarṣt, 27 maca ḥima ad yiři d acehhad jar neccin d kenniw u jar jjiřat nneɣ awarni aneɣ, ḥima ad nsexxar di tsexxart n SIDI zzat i wudem nnes s tɣarṣi nneɣ n wecmaḍ d tɣarṣi nneɣ nneɣni d tɣarṣi nneɣ n řehna u ḥima iḥenjiren nwem war qqaren i iḥenjiren nneɣ: Kenniw war ɣarwem ca tasɣart di SIDI. ◘ 28 Neccin nenna: Mařa imsar tiwecca ad inin nitni aya i neccin u i jjiřat awarni aneɣ, xenni ad nini: ‘Xzarem, amedya n řebni n uɛalṭar-a n SIDI nni iggin řejdud nneɣ, war iǧi i tɣarṣt n wecmaḍ niɣ i tɣarṣt nneɣni, maca ḥima ad yiři d acehhad jar neccin d kenniw.’ 29 Iggʷej xaneɣ aqa neccin ad nɣewweɣ x SIDI niɣ ass-a ad newc s weɛrur i SIDI umi ɣa nebna ijj n uɛalṭar i tɣarṣt n wecmaḍ niɣ i tewhibt n řɣiǧet niɣ i tɣarṣt nneɣni, illa aɛalṭar n SIDI, AREBBI nneɣ, wenni iǧan zzat i Tzeddiɣt nnes.”
30 Akehhan Finaḥas d řḥukkam n tmesmunt d izeǧifen x řuřuf n Israil nni kides iǧan, sřin awařen i issiwřen ayt n Rubin d ayt n Jad d ayt n Manassa u tuɣa aya d lemliḥ di tiṭṭawin nsen. 31 Finaḥas, mmis n Aliɛazar, inna i ayt n Rubin u i ayt n Jad u i ayt n Manassa: “Ass-a ad tessnem belli SIDI aqa-t di řwesṭ nneɣ umi kenniw war teɣdarem ca SIDI. S uya kenniw tfekkem ayt n Israil zeg ufus n SIDI.”
32 Xenni yareggʷeḥ ukehhan Finaḥas, mmis n Aliɛazar, ak-d řḥukkam zeg ayt n Rubin d ayt n Jad, zi temmurt n Jilɛad ɣar temmurt n Kenɛan, ɣar ayt n Israil, uca nitni ggin daysen řexbar. 33 Tuɣa tamesřact d lemliḥ di tiṭṭawin n ayt n Israil uca ḥemden ayt n Israil AREBBI u war d asen nnan ɛad ad ffɣen ad mmenɣen maḥend ad areddǧen tammurt i di tuɣa zeddɣen ayt n Rubin d ayt n Jad. 34 Ayt n Rubin d ayt n Jad řaɣan as i uɛalṭar nni: “Ad yiři d acehhad jar aneɣ aqa SIDI d AREBBI.”
◘ 22:2 Řxř. 32:20; Aɛwd. 3:18 ◘ 22:4 Řxř. 32:33; Aɛwd. 3:13; 29:8; Yac. 13:8 ◘ 22:5 Aɛwd. 10:12 ◘ 22:10 Yac. 18:7 ◘ 22:17 Řxř. 25:3; Aɛwd. 4:3 ◘ 22:22 Izhd. 50:1 ◘ 22:27 Amz. 31:48; Yac. 24:27