14
Aɛqeb n Abcalum ɣar Urcalim
1 Umi Yuwab, mmis n Ṣaruya, iḥekkar aqa uř n ujeǧid tuɣa ḍidd i Abcalum, 2 issekk Yuwab ijj n ureqqas ɣar Taquɛa uca ijja ad ssenni dd-awyen ict n temɣart d tamiɣist, inna as: “Ttzawgeɣ, egg axmi cem tceḍned, yarḍ arruḍ n wecḍan, war dehhen ixef nnem s zzect! Sneɛmiř am yict n temɣart nni iceḍnen x ijj n umettin aṭṭas n wussan. ◼ 3 Adef ɣar ujeǧid u siweř akides awařen-a.” Uca Yuwab inna as min ɣa tini.
4 Tamɣart zi Taqquɛa tenna i ujeǧid, am tewḍa s uɣembub nnes ɣar temmurt, tuḍar as: “Senjem ayi, a ajeǧid!” 5 Inna as ujeǧid: “Min cem yuɣin?” Nettat tenna as: “S tidett necc d tajjač, aryaz inu immut. 6 Tayya nnec tuɣa ɣares tnayen n iḥenjiren u nitni s tnayen idsen mmenɣen deg iyyar. Tuɣa war din uřa d ijj ad ten ibḍa. Xenni iwta ijjen wenneɣni uca inɣa i-t. 7 U xzar, marra řaǧ iɣewweɣ x tayya nnec, nnan: ‘Awi-dd wenni inɣin umas da, maḥend ad t nenneɣ di ssibbet n řeɛmar n umas wenni t inɣin u ammu i ɣa neqḍa uřa x wewrit.’ Ammu i xsen nitni ad ssxesyen ayenni n řefḥem itteḥduduqen i d ayi iqqimen ařami war ittɣimi i weryaz inu isem di temmurt qaɛ.”
8 Xenni inna ujeǧid i temɣart: “Uyur ɣar taddart! Necc ad ssuffɣeɣ řumurat xam.” 9 Tamɣart zi Taqquɛa tenna i ujeǧid: “Sidi inu ajeǧid, ejj ad tiři řmuɛṣiyyet xafi u x taddart n baba. Ajeǧid d řɛarc nnes d imezdagen.” 10 Inna ujeǧid: “Awi ayi-dd ɣari wenni ɣar iǧa ca xam, ařami netta war ittɣimi ɛad ad cem iṣeddeɛ.” 11 Nettat tenna: “Ejj ajeǧid ad ixarreṣ di SIDI, AREBBI nnec, ḥima wenni ixsen ad ixřef idammen war yarenni ɛad di arẓiyyet u war issuffuɣ mmi ɣar ṭṭarf.” Xenni inna netta: “S tidett am iddar SIDI, mařa uřa d ijj n uzeṭṭu n ucuwwaf n uzeǧif n mmim ad iwḍa di temmurt!” 12 Xenni tenna temɣart: “Ttzawgeɣ, ejj tayya nnec ad tini ɛad ijj n wawař i sidi inu ajeǧid.” Uca netta inna: “Siweř.” 13 Tamɣart tenna: “Mayemmi xenni tenwid cek s yixef nnek ad tegged ammu ak-d řgens n AREBBI? Umi inna ujeǧid řexxu awař-a, aqa netta simant nnes am wenni di iǧa řɛib, minzi ajeǧid war dd-ittarri ɣares wenni t inḍar. 14 Maɣar neccin marra ad nemmet, aqa neccin am waman ittwafarrɣen x temmurt, war nnyarwen. SIDI war ittekkes řeɛmar, maca ad ixarreṣ ḥima wenni zzayes ittwammenḍar, war ittɣimi immenḍar. 15 Xenni řexxu, necc usiɣ-dd da ḥima ad ssiwřeɣ awař-a ak-d sidi inu ajeǧid, minzi řgens issiggʷed ayi. Xenni tenna tayya nnec: Ejj ayi ad ssiwřeɣ ak-d ujeǧid, ad taɣ ad igg ujeǧid min ɣa tini tayya nnes, 16 maɣar ajeǧid ad iseř ɣar tayya nnes, maḥend ad tt ifekk zeg ufus n weryaz nni ixsen ad iteḥḥa necc d mmi zi tesɣart i ṭṭfeɣ zi AREBBI. 17 Tayya nnec tenna ɛawed: Ejj ad issareyyeḥ wawař n sidi inu ajeǧid, maɣar sidi inu ajeǧid, igga am yijj n lmalak n AREBBI ařami ittesřa min iṣebḥen d min war iḥřin. Ad kidek yiři SIDI AREBBI nnec.”
18 Ajeǧid yarra-dd xas, inna i temɣart: “War xafi teffar walu zi tmesřact i x cem i ɣa sseqsiɣ.” Tamɣart tenna: “Ejj sidi inu, ajeǧid, ad issiweř.” 19 Inna ujeǧid: “Ma Yuwab ɣares afus di marra man aya?” Tamɣart tarra-dd xas: “S tidett am iddar řeɛmar inu, a sidi inu, ajeǧid, ma izemmar uřa d ijjen ad ibeɛɛed ɣar yefus niɣ ɣar uzeřmaḍ x marra min issiweř sidi inu, ajeǧid! Wah, amsexxar nnec Yuwab d wenni d ayi yumuren. Netta igga marra awařen-a deg uqemmum n tayya nnec. 20 Aya igga i-t umsexxar nnec Yuwab, ḥima ad iwc i tmesřact ijj n uɣembub nneɣni. Maca sidi inu d amiɣis am yijj n lmalak n AREBBI, ařami issen marra min ittemsaran di temmurt.”
21 Xas uca inna ujeǧid i Yuwab: “Xzar ɛafak, necc ggiɣ man aya. Uyur, awi-dd aḥudri Abcalum!” 22 Yuwab iwḍa s uɣembub nnes ɣar temmurt, yuḍar as, iqada i ujeǧid. Uca inna Yuwab: “Ass-a issen umsexxar nnec, aqa ufiɣ arḍa di tiṭṭawin nnec, sidi inu, ajeǧid, minzi ajeǧid igga ɛlahsab awař n umsexxar nnes.” 23 Ikkar Yuwab, yuyur ɣar Jacur u yiwiḍ ɣar Urcalim ak-d Abcalum. 24 Inna ujeǧid: “Ejj i-t ad iɛqeb ɣar taddart nnes. Udem inu maca war t iẓẓar.” Xenni iɛqeb Abcalum ɣar taddart nnes, maca war iẓri udem n ujeǧid.
25 Di marra Israil war iǧi uřa d ijj n weryaz icewwar am Abcalum ařami ittwassuɛřa aṭṭas. Zi tařeqqa n iḍaren ař tqiccit n uzeǧif nnes war dayes uřa d ijj n řɛib. 26 Mařa iḥeff acuwwaf nnes, tuɣa innum ad t iḥeff ɣar uneggar n wussan ɛlaḥsab ussan n kuř aseggʷas, minzi tuɣa iddekkwař idqeř xas. Iḥeff u iwzen acuwwaf n uzeǧif nnes. Tuɣa řewzen n ucuwwaf mitayen ciqlu ɛlaḥsab aẓru s řewzen imten n ujeǧid. 27 Ttwarwen-dd třata n iḥenjiren i Abcalum d ict n yeǧis qqaren as Tamar. Nettat tedweř d ict n temɣart dayes aẓri.
28 Abcalum izdeɣ tnayen n iseggʷusa di Urcalim. Netta war iẓri udem n ujeǧid. 29 Xenni issekk Abcalum ijj n ureqqas ɣar Yuwab, ḥima ad t issekk ɣar ujeǧid di ṭṭweɛ n yixef nnes, maca Yuwab war ixs ad ɣares dd-yas. Uca issekk areqqas twařa nneɣnit, maca netta war ixs ad dd-yas. 30 Xenni inna i imsexxaren nnes: “Xzarem, iyyar n Yuwab i iǧan x uɣezdis n wenni inu u netta iẓẓu dayes imendi. Uyurem din, qqedem as timessi!” Uca imsexxaren n Abcalum qqden timessi i iyyar nni.
31 Xas uca ikkar Yuwab uca issijj x Abcalum di taddart nnes, inna as: “Mayemmi qqden imsexxaren nnec timessi i ureqqiɛ n iyyar i iǧan inu?” 32 Abcalum inna i Yuwab: “Xzar, necc ssekkeɣ-dd ɣarek ḥima ad ac iniɣ: ‘As-dd da, ḥima ad cek ssekkeɣ ɣar ujeǧid ad tinid: Min ɣar dd-usiɣ da zi Jacur? Mliḥ i necc mři dinni qqimeɣ.’ Xenni řexxu ittxeṣṣa ad ẓareɣ udem n ujeǧid. Mařa dayi ɛad řmuɛṣiyyet, ejj i-t ad ayi ineɣ.” 33 Xenni yuyur Yuwab ɣar ujeǧid, inna as aya. U wanita iřaɣa-dd x Abcalum uca yudef netta ɣar ujeǧid, ibendeq as s uɣembub nnes ɣar temmurt, zzat i ujeǧid, uca ajeǧid issudem Abcalum.
◼ 14:2 Taquɛa - isem-a wanita ixs ad yini ‘amcan mani izemmar ad ttwatwen iqiḍan’. Tuɣa Taquɛa d ict n tendint ɣar ṭṭarf n ljanub n Bayt-Laḥm, ɛřayen 8 km.